b'\n_START_ARTICLE_\nRautakausi II Palestiinassa\n_START_PARAGRAPH_\nRautakausi II on ajanjakso Israelin ja Palestiinan historiassa, joka sijoittuu noin vuosille 1000\xe2\x80\x93586/500 eaa._NEWLINE_Rautakausi II on perinteisesti jaettu kolmeen osaan Raamatun tapahtumien perusteella. Rautakausi IIA:n (1000\xe2\x80\x93925/900 eaa.) p\xc3\xa4\xc3\xa4ttymisen\xc3\xa4 on pidetty vuotta 925 eaa., jolloin Salomon ajan katsotaan p\xc3\xa4\xc3\xa4ttyneen. Rautakausi IIB (900\xe2\x80\x93720/700 eaa.) p\xc3\xa4\xc3\xa4ttyi vuonna 720 eaa. Samarian valloitukseen ja Israelin tuhoutumiseen. Rautakausi IIC ja rautakausi II kokonaisuudessa on katsottu p\xc3\xa4\xc3\xa4ttyneen vuoteen 586 eaa., jolloin babylonialaiset valloittivat Jerusalemin ja tuhosivat Juudan kuningaskunnan._NEWLINE_Arkeologisen tutkimuksen perusteella 900- ja 800-lukujen eaa. materiaalisessa kulttuurissa ei l\xc3\xb6ydy suuria eroja. Sen sijaan 700-luvulla keramiikka on alkanut kehitty\xc3\xa4 eri suuntaan, joten keramiikan perusteella Rautakausi IIA ulottuisi vuoteen 800 eaa., jonka j\xc3\xa4lkeen alkaisi IIB. Israelin seudun arkeologiassa 700-luvun eaa. lopulla n\xc3\xa4kyy selv\xc3\xa4sti assyrialaisten valloittajien vaikutus tuhokerrostumana. Erityisesti Megiddossa kerrostuman p\xc3\xa4\xc3\xa4ll\xc3\xa4 on selv\xc3\xa4 kerros assyrialaisvaikutteista arkkitehtuuria. Juudea alkoi vaurastua ilmeisesti vasta 600-luvulla eaa., kun Assyria oli tuhonnut sen pohjoisen kilpailijan Israelin ja lopulta my\xc3\xb6s assyrialaisten vaiktus oli alkanut pienenty\xc3\xa4. Jerusalem olikin arkeologisen aineiston perusteella merkitt\xc3\xa4v\xc3\xa4 keskus 600-luvulla eaa.'